Kokoomuksen puheenjohtaja Petteri Orpo puolusti tiukkasanaisesti valmisteilla olevaa sote-uudistusta ja siihen liittyvää valinnanvapauslakia.

Orpo vakuutti puoluevaltuuston kokouksessa Helsingissä, että valinnanvapaus aiotaan toteuttaa niin, että julkinen erikoissairaanhoito ei vaarannu.

– Sanon nyt, ettei kenellekään jää väärää käsitystä: Emme ole romuttamassa suomalaista julkista erikoissairaanhoitoa, emme kuuna päivänä.

Orpon mukaan pääsääntö erikoissairaanhoidossa on tulevaisuudessakin julkinen tuotanto.

Hänen mukaansa valinnanvapauden vastustajat ovat nostaneet nyt tikun nokkaan asiakassetelit.

Orpo yritti asettaa arvostelua mittasuhteisiin toteamalla, että kyse on yhden lain, yhden pykälän, yhden momentin yhden kohdan tulkinnasta.

Muun muassa Terveyden ja hyvinvoinnin laitos THL on arvostellut esitettyä asiakassetelin toteutustapaa. THL totesi lakiluonnoksen valmistuttua, että uudistus voi pahimmillaan pirstaloida erikoissairaanhoitoa merkittävästi.

THL epäili myös, että syntymässä on asiakasseteliin liittyvien ongelmien vuoksi vaikeasti hallittava järjestelmä, joka lisää kustannuksia.

Orpo puolusti Risikkoa

Orpo vastasi myös arvosteluun, jonka mukaan kokoomus kuuntelee herkällä korvalla vain yksityisten terveyspalveluyritysten edustajia.

– Kokoomusta syytetään siitä, että ajaisimme vain yksityisen sektorin asiaa. Tämä tarina on höpöhöpöä.

Harvinaisen suoraa kieltä Orpo käytti, kun hän puolusti kokoomuksen linjaa sote-neuvotteluissa vetävää Paula Risikkoa.

– Tunnemme neuvottelijamme. He ovat ammattilaisia eivätkä he ole ulkopuolisten ohjattavissa. He tekevät päätökset itse ja itsenäisesti. Jos joku toista väittää niin se on hävytöntä.